1.  ปัจจัยความเสี่ยง

ธุรกิจทุกประเภทมีความเสี่ยงแตกต่างกันไป
และอาจส่งผลกระทบต่อองค์กรมากน้อยตามความสำคัญและการบริหารความเสี่ยงของแต่ละองค์กรโดยบริษัทฯ
มีความเสี่ยงหลักๆ สามารถจำแนกได้ดังนี้

ความเสี่ยงด้านการดำเนินธุรกิจ

1.  กรณีการถูกยกเลิกสัญญาการเป็นตัวแทนจัดจำหน่ายสินค้าหรือเมื่อบริษัทผู้ผลิตสินค้าแต่งตั้งตัวแทนจัดจำหน่ายในประเทศไทยเพิ่มเติม

บริษัทฯ เป็นตัวแทนจัดจำหน่าย (Distributor) สินค้าสายสัญญาณ (Cabling) สองยี่ห้อหลัก
ได้แก่ LINK และ AMP
ซึ่งเป็นสินค้าของบริษัทผู้ผลิตอุปกรณ์สายสัญญาณของประเทศสหรัฐอเมริกาโดยที่บริษัทฯ
ได้รับการแต่งตั้งเป็นผู้จัดจำหน่ายสินค้าในประเทศไทย(Authorized Distributor)
ให้แก่สินค้ายี่ห้อ AMP และบริษัทฯเป็นผู้จัดจำหน่ายสินค้าในประเทศไทยแต่เพียงผู้เดียว
(Exclusive Distributor) ให้แก่สินค้ายี่ห้อ LINK ซึ่งสินค้าทั้งสองยี่ห้อ ได้แก่ LINK และ
AMP นี้ เป็นสินค้าอุปกรณ์ข่ายสายสัญญาณและสื่อสารโทรคมนาคมที่มีผลิตภัณฑ์หลากหลาย
และมีความคล้ายคลึงกันในการใช้งาน สามารถใช้ทดแทนกันได้
หากแต่ละยี่ห้อมีความโดดเด่นไม่เหมือนกัน ทำให้ลูกค้ามีทางเลือกสินค้าให้ตรงตามความต้องการได้
ทั้งนี้หากผู้ผลิตสินค้าเหล่านี้ไม่ต่อสัญญาการเป็นตัวแทนจัดจำหน่ายให้กับ บริษัทฯ
อาจส่งผลกระทบให้ขาดสินค้าหลักที่ทำยอดขายและกำไรให้บริษัทฯ ได้ ซึ่งสินค้าแต่ละยี่ห้อ
ทำรายได้ต่อปีที่ผ่านมา คือ LINK ร้อยละ 51.40 และ AMP ร้อยละ 27.61
ของรายได้รวมตามลำดับ ดังนั้นการที่บริษัทฯ
อาจต้องหาผู้ผลิตสินค้ารายใหม่ในกรณีที่ถูกยกเลิกสัญญาการเป็นผู้จัดจำหน่ายดังกล่าว
อีกทั้งผู้ผลิตสินค้ารายใหม่อาจมีสินค้าที่มีคุณภาพไม่ทัดเทียมกับสินค้าเดิมของบริษัทฯ
ที่เป็นสินค้าคุณภาพดีมีมาตรฐานสากลที่เป็นที่ยอมรับโดยทั่วไป
ซึ่งอาจทำให้ลูกค้าเสียความเชื่อมั่นในคุณภาพสินค้าของบริษัทฯ และลดปริมาณการสั่งซื้อลง
อันอาจส่งผลให้ยอดขายลดลง
อย่างไรก็ตามเนื่องจากบริษัทฯเป็นผู้บุกเบิกและมีส่วนสำคัญในการทำการตลาดให้กับอุปกรณ์สายสัญญาณทั้งสองยี่ห้อ
อีกทั้ง บริษัทฯ
เป็นตัวแทนจัดจำหน่ายที่มีคุณภาพโดยสามารถเพิ่มยอดขายและส่วนแบ่งการตลาดในประเทศไทยนับตั้งแต่ได้รับการแต่งตั้งเป็นตัวแทนจัดจำหน่ายมาได้โดยตลอด
จากยอดขายที่เติบโตอย่างต่อเนื่อง บริษัทฯ จึงนับเป็นคู่ค้าที่สำคัญกับบริษัทผู้ผลิตเหล่านั้น
ซึ่งเป็นเหตุผลที่ทำให้บริษัทฯ มั่นใจในศักยภาพของตนเองว่าโอกาสในการยกเลิกสัญญานั้นมีน้อย
และหากบริษัทผู้ผลิตเหล่านั้นยกเลิกสัญญา บริษัทฯ ก็จะสามารถหาคู่ค้าอื่นที่ยินดีให้บริษัทฯ
เป็นตัวแทนจัดจำหน่ายและทำการขยายตลาดในประเทศไทยให้ได้โดยมีความสำเร็จในการทำการตลาดให้แก่หลายยี่ห้อดังกล่าวที่บริษัทฯ
ได้ทำสำเร็จมาแล้วเป็นเครื่องรับประกัน

2.  ความเสี่ยงจากการเปลี่ยนแปลงในระบบเทคโนโลยีสารสนเทศ

ธุรกิจของบริษัทฯ เกี่ยวข้องกับระบบเทคโนโลยีสารสนเทศที่มีการเปลี่ยนแปลงอยู่ตลอดเวลา
หากบริษัทฯ ไม่สามารถติดตามความก้าวหน้าทางเทคโนโลยีให้สอดคล้องกับความต้องการของตลาด
อาจทำให้บริษัทฯ ไม่สามารถรักษาลูกค้าและเสียโอกาสทางธุรกิจได้ อย่างไรก็ตามบริษัทฯ
มีการพัฒนาทั้งสินค้าและความรู้ของพนักงานอยู่เสมอ
ทำให้สามารถตอบสนองกับความต้องการของลูกค้าได้อย่างทันท่วงที บริษัทฯ
ได้ทำการสำรวจความต้องการของลูกค้าปัจจุบันและการดูงานแสดงสินค้าในต่างประเทศอยู่เสมอ
เพื่อเป็นการพัฒนาสินค้าและบริการของบริษัทฯ และมีการฝึกอบรมให้ทั้งพนักงานภายในบริษัทฯ
และให้แก่ลูกค้าทั่วไปที่สนใจอีกด้วย

อนึ่ง บริษัทฯ ยังได้นำความเสี่ยงจากการเปลี่ยนแปลงเทคโนโลยีมาเป็นโอกาสต่อธุรกิจ
ได้สร้างวัฒนธรรมองค์กรให้เป็นองค์กรวิศวกรรมที่มีนวัตกรรมสินค้าใหม่ๆ
สำหรับตลาดใหม่มาโดยตลอด

ความเสี่ยงด้านการเงิน

3.  ความเสี่ยงด้านอัตราแลกเปลี่ยน

บริษัทฯ มีการนำเข้าจากต่างประเทศประมาณร้อยละ 43.17 ของยอดซื้อรวม ซึ่งบริษัทฯ
จะต้องชำระเงินค่าสินค้าเป็นสกุลเงินตราต่างประเทศเช่น สกุลเงินดอลล่าห์สหรัฐ เป็นต้น
การต้องชำระค่าสินค้าเป็นเงินตราต่างประเทศนี้ทำให้บริษัทฯ เกิดความเสี่ยงด้านอัตราแลกเปลี่ยน
ซึ่งหากอัตราแลกเปลี่ยนผันผวนก็อาจทำให้ต้นทุนการซื้อสินค้าของบริษัทฯ สูงขึ้นได้
ในการป้องกันความเสี่ยงด้านอัตราแลกเปลี่ยนนี้ บริษัทฯ
มีการป้องกันความเสี่ยงโดยการทำสัญญาซื้อขายอัตราแลกเปลี่ยนล่วงหน้า (Forward)
ทั้งจำนวนการซื้อสินค้าเป็นเงินตราต่างประเทศกับธนาคารพาณิชย์มาโดยตลอด
เพื่อป้องกันความเสี่ยงจากความผันผวนของอัตราแลกเปลี่ยน และทำให้บริษัทฯ
สามารถประมาณการต้นทุนสินค้าได้อย่างถูกต้องและนำไปสู่การกำหนดราคาขายสินค้าที่เหมาะสมที่ไม่ส่งผลกระทบในเชิงลบกับผลกำไรที่เกิดขึ้น
การป้องกันความเสี่ยงด้านอัตราแลกเปลี่ยนโดยการทำสัญญา forward
กับธนาคารพาณิชย์ของบริษัทนี้ เป็นส่วนสำคัญที่ทำให้บริษัทฯ
สามารถผ่านพ้นวิกฤตเศรษฐกิจของประเทศไทยในปี 2540 ได้ ดังนั้น
การป้องกันความเสี่ยงด้านอัตราแลกเปลี่ยน จึงเป็นนโยบายสำคัญที่บริษัทฯ
ยึดถือและทำมาโดยตลอดเพื่อให้การดำเนินธุรกิจราบรื่นและลดความเสี่ยงจากปัจจัยภายนอกลง

ความเสี่ยงอื่นๆ

4.  ความเสี่ยงเนื่องจากบริษัทมีผู้ถือหุ้นรายใหญ่ถือหุ้นเกินกว่าร้อยละ 50

กลุ่มตระกูลอนันตรัมพรมีสัดส่วนการถือหุ้นเท่ากับร้อยละ 63.12
ซึ่งกลุ่มอนันตรัมพรสามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับของบริษัทฯ กำหนดให้ต้องได้รับเสียง 3 ใน 4
ของที่ประชุมผู้ถือหุ้น
ดังนั้นจึงอาจเกิดความเสี่ยงแก่ผู้ถือหุ้นรายอื่นในกรณีที่ผู้ถือหุ้นรายอื่นอาจไม่สามารถรวบรวมคะแนนเสียงเพื่อตรวจสอบ
และถ่วงดุลเรื่องที่ผู้ถือหุ้นรายใหญ่เสนอได้ อย่างไรก็ตามบริษัทฯ
ได้นำหลักธรรมาภิบาลมาใช้ในการบริหารงาน
อีกทั้งยังได้มีกรรมการอิสระและบริษัทภายนอกที่ทำหน้าที่ตรวจสอบ ยังส่งผลให้บริษัทฯ ได้รับรางวัล
SET Awards “mai Growth STAR” 2 ปีซ้อน, รางวัลจรรยาบรรณดีเด่น (Good
Governance) ของหอการค้าไทยและสภาหอการค้าแห่งประเทศไทย (2546)
และรางวัลเกียรติยศสำหรับผู้ประกอบการไทย Bai Pho Business Awards by Sasin ในปี
2551 และครั้งล่าสุดในปี 2552 ยังได้รับรางวัล SET Awards (IR Excellence Awards)
ซึ่งเป็นหลักประกันในเรื่องธรรมาภิบาลของบริษัทฯ อีกด้วย